Aziz M. Osman

**Aziz bin Othman Yusof** atau lebih dikenali sebagai **Aziz M. Osman** (lahir 2 Oktober 1962) merupakan seorang pelakon, pengarah, penulis skrip dan penerbit filem Malaysia dan anak kepada penyanyi veteran Allahyarham **M. Osman**. Beliau terbabit dengan bahagian lain dalam perfileman Malaysia juga, menjadi pengarah, penulis skrip, dan penyunting. Aziz yang kini merupakan lembaga pengarah di syarikat produksi miliknya, Ace Motion Pictures. Filem-filem arahan beliau banyak mencerminkan aspek kerohanian dan nilai-nilai Melayu yang unik.

## Kehidupan awal
Beliau dilahirkan pada 2 Oktober 1962 di Hougang, Singapura dan dibesarkan di Kuala Lumpur, Malaysia. Bapanya, Allahyarham **M. Osman** (1940–2001), juga merupakan seorang penyanyi 1960-an yang masyhur. Ibunya ialah **Afidah Es** (lahir 1944), merupakan seorang penyanyi dan pelakon. Adiknya, Dato' **Zulkifli M. Osman** (lahir 1966) juga seorang pengarah. Adik-beradik beliau ialah Azihan, Rozana dan Suzana.

## Kerjaya

### Kerjaya awal
Pada 1963, Aziz permulaan kerjaya seni bermula seawal 6 bulan apabila sebagai anak pasangan dalam filem ***Ibu Ayam*** arahan Salleh Ghani. Seterusnya pada tahun 1976, beliau ditawarkan sebagai pelakon kanak-kanak menerusi filem ***Sayang Anakku Sayang*** arahan Dato' Jamil Sulong, ketika itu beliau berusia 14 tahun. Persembahan beliau dalam filem ini melayakkan beliau memenangi Pelakon Kanak-kanak Terbaik di Festival Filem Asia ke-22 yang diadakan di Korea Selatan.

### 1990an: Menduduki kerusi pengarah
14 tahun kemudian, beliau menduduki kerusi pengarah menerusi filem sulungnya, ***Fenomena*** yang dikeluarkan pada 31 Mei 1990, yang dibintangi oleh **M. Nasir** dan **Ramona Rahman** sebagai pelakon utama, dibantu oleh **Amy Search** dan turut membuat kemunculan di dalam filem ini ialah anggota kumpulan Search yang lain. Filem ini mengisahkan seorang pengembaraan seorang wanita British yang lahir di Malaysia. Dia kembali ke Terengganu negeri yang menjadi tempatnya menghabiskan zaman kanak-kanak.

Aziz mengarahkan filem keduanya, ***XX Ray*** yang ditayangkan pada 24 Disember 1992 memperlihatkan beliau mengangkat genre cereka sains Malaysia ke tahap yang lebih baik.  Filem ini dibintangi oleh beliau sendiri, **Faizal Hussein**, **Nor Aliah Lee** dan **Sharmaine Farouk** sebagai pelakon utama dan turut dibantu oleh **Ibrahim Pendek**, **Edika Yusof**, **Shaharuddin Thamby** dan **Ebby Yus**. Ia mengisahkan Amir yang begitu obses dengan angkasa lepas dan dia kemudiannya mencipta sebuah topi keledar yang menggunakan kuasa tahi bintang. Helmet berkenaan membuatkan sesiapa yang memakainya mampu melihat menembusi apa sahaja. Namun, kesan sampingan topi keledar berkenaan membuatkan Amir menjadi halimunan. Filem ini melayakkan Aziz memenangi Pengarah Baru Harapan di **Festival Filem Malaysia ke-10**. Kejayaan filem ini telah mencetuskan kesinambungannya, ***XX Ray II*** yang ditayangkan tiga tahun kemudian, serta siri TV susulannya yang ditayangkan pada 2006.

Pada 1994, Aziz muncul dengan dua filem arahan serentak, ***Femina*** yang ditayangkan pada 13 Mac mengangkat tema feminisme di Malaysia di mana semangat dan kuasa wanita dalam mempertahankan hak dan kewajaran menjadi isu utama yang dibentangkan. Ia dibintangi oleh **Eman Manan**, **Erma Fatima** dan **Susan Lankester**. Ia kemudian diikuti oleh filem ***Fantasi*** yang juga ditayangkan pada tarikh sama. *Fantasi* diselubungi dengan kontroversi berpanjangan, menyebabkan filem ini ditangguhkan tayangannya. Judul asal filem ini ialah *Fantasia* dan versi asalnya telah diharamkan tayangan pada tahun 1991 kerana dikatakan membawa pengaruh tahyul yang keterlaluan. Filem ini ditarik balik pengharamannya selepas proses suntingan semula dan penamaan semula tajuk.

Filem ini berkisar tentang dendam zaman purba di antara mangsa dan pengamal ilmu syaitan. Dendam ini berlarutan dari zaman ke zaman sehingga ke dunia moden. Aziz sebagai pengarah dan Zain Mahmood selaku penerbit meluahkan rasa kecewa terhadap pengharaman filem ini.

Pada 1997, beliau mengarahkan filem ***Baginda*** yang bertemakan semangat kemasyarakatan dibintangi oleh **Azean Irdawaty**, **Jalil Hamid** dan **Jalaluddin Hassan**. Beliau seterusya mengarahkan filem ***Puteri Impian*** lakonan **Amy Mastura** yang menandakan kerjasama pertama Amy bersama Aziz, ia kemudiannya diikuti oleh kesinambungannya, ***Puteri Impian 2*** yang ditayangkan pada 1998.

Aziz mengarahkan filem komedi ***Senario The Movie*** (1999) yang dibintangi oleh kumpulan Senario (**Lan Pet Pet**, **Wahid Senario**, **Azlee Jaafar** dan **Saiful Apek**) dan turut dijayakan oleh **Syanie**, **A. R. Badul** dan **Zahida Rafik**. Beliau sendiri turut berlakon dalam filem ini dengan memegang watak sebagai pembaca berita. Selepas filem ini, beliau mengarahkan empat lagi filem Senario, ***Senario Lagi*** (2000), ***Lagi-Lagi Senario*** (2001), ***Senario XX*** (2005) dan ***Senario Dalam Pemburu Emas Yamashita*** (2006).

### 2000an: Kejayaan arus perdana
Beliau menulis dan mengarahkan filem drama peperangan, ***Leftenan Adnan*** (2000) yang ditayangkan pada 31 Ogos 2000 berdasarkan dari kisah benar perjuangan askar Melayu, Adnan Saidi atau lebih dikenali sebagai Leftenan Adnan dalam menentang Tentera Jepun semasa Perang Dunia II.

Pada 24 Mei 2001, beliau mengarahkan filem drama misteri, ***Seri Dewi Malam*** yang dibintangi oleh **Jeslina Hashim** dan **Maya Karin**. Kemudian, beliau menulis dan mengarahkan filem ***Idola*** (2002) yang melancarkan kerjaya lakonan **Diana Danielle**.

Aziz juga pernah muncul dalam telefilem ***Neon*** (2003) arahan Mohd Feroz Abdul Kader lakonan Allahyarham **Faizal Yusup** dan **Eric Fuzi** bersama ramai pelakon termasuk **Azhar Sulaiman**, **Saiful Apek**, **Rashidi Ishak**, **Sofi Jikan**, **Aziz Sattar**, **Kuswadinata**, **Abby Abadi**, **Serina Redzuawan**, **Bront Palarae**, **Jalaluddin Hassan**, **Zila Bakarin**, **Rita Rudaini**, **Kartina Aziz** dan ramai lagi.

Beliau mengarah dan menulis bersama filem drama komedi muzikal ***Bintang Hati*** (2004) lakonan **Amy Mastura** yang turut menulis ceritanya. Ia kemudiannya diikuti oleh filem suspens thriler ***Trauma*** yang sebahagian besarnya difilemkan di Genting Highlands, Pahang. Filem ini juga dibintangi oleh Amy, bersama-sama **Nasha Aziz**, **Sharifah Aleya** dan **Azhar Sulaiman**.

Pada 2005, syarikat beliau, Ace Motion Pictures menerbitkan sitkom ***Puteri*** lakonan **Nora Danish** untuk siaran di **TV3** yang mendapat jumlah tontonan tertinggi dan diterbitkan sebanyak 3 musim dan 78 episod. Ace Motion kemudian menerbitkan beberapa drama TV lain termasuk ***Misi XX-Ray*** yang merupakan lanjutan kepada dua siri filem ***XX Ray***. Pada tahun berikutnya, Aziz mengarahkan filem ***Senario Dalam Pemburu Emas Yamashita*** yang merupakan filem terakhir beliau bersama Senario. Dalam satu temuramah, Aziz menyatakan beliau "sudah hilang selera untuk mengarahkan filem Senario" dan menganggap bekerja dengan kumpulan itu sebagai "bulatan penuh". 

Aziz mengambil keputusan untuk berehat dari mengarah filem, dan menumpukan perhatian kepada penerbitan drama TV dan mencungkil bakat baru dalam bidang lakonan. Menerusi syarikatnya, Ace Motion, Aziz menerbitkan sitkom ***Kisah Kaisara*** yang melancarkan kerjaya lakonan **Sari Yanti**, diterbitkan sebanyak 2 musim dan 26 episod disiarkan di **TV3** dari 30 Oktober 2007 hingga 4 November 2008. Pada 2008, beliau membuat penampilan khas dalam filem cereka sains adiwira ***Cicakman 2: Planet Hitam*** arahan **Yusry KRU** lakonan **Saiful Apek**.

### 2010an: Kebangkitan semula
Pada 2012, Aziz kembali menduduki kerusi pengarah menerusi filem ***Azura*** lakonan **Neelofa** dan **Shahz Jaszle**. Filem ini berdasarkan daripada filem asal 1984 dengan judul sama arahan Deddy M. Borhan lakonan Fauziah Ahmad Daud dan Jamal Abdillah. Pada 2016, Aziz menjadi pelakon undangan dalam drama kepolisan ***Gerak Khas*** menerusi episod "Lintah Darat" yang mana beliau merupakan pengarah bagi episod ini. Beliau seterusnya mengarahkan episod pertama drama patriotik 6 episod ***Anak Merdeka*** lakonan **Remy Ishak**, Elvis Chin dan **Thanuja Ananthan** yang disiarkan pada 26 Ogos 2017 di empat saluran ASTRO. Pada 8 Jun 2017, beliau berlakon bersama **Sabri Yunus**, **Bell Ngasri**, **Man Kadir** dan **Rab Khalid** dalam telefilem komedi ***16 Puasa*** arahan Mamat Khalid yang memulakan tayangan perdana di Astro First Eksklusif, ia mengisahkan tentang beberapa penduduk kampung yang ponteng puasa bersama-sama dan menyembunyikan perbuatan mereka dari pengetahuan keluarga masing-masing.

Aziz dan keluarganya menjadi salah satu dari lima keluarga selebriti yang terlibat dalam rancangan realiti ***Oh My Family!*** yang bersiaran sebanyak 6 episod bermula pada 11 April 2018 di Astro Ria dan **Astro Ceria**.

Aziz muncul dengan filem terbaru arahannya, ***XX Ray 3*** yang ditayangkan pada 24 Januari 2019, dan merupakan filem *XX-Ray* pertama dalam tempoh 24 tahun. Beliau kembali melakonkan wataknya sebagai Amir untuk filem ketiga dalam trilogi ''XX Ray''.

## Kehidupan peribadi
Bapa Aziz, iaitu penyanyi terkenal 60an, **M. Osman** meninggal dunia pada 28 Julai 2001 akibat angin ahmar pada usia 61 tahun. Beliau berkahwin sebanyak tiga kali dan mempunyai enam anak, dengan perkahwinan pertama bersama pelakon **Nor Aliah Lee** pada 1992 dan bercerai pada 2007. Perkahwinan keduanya ialah bersama Nor Radhiah Ramli dan ketiga bersama Puteri Lily Lokman dan dikurniakan Puteri Nur Azzahra.

Pada Februari 2016, Aziz muncul sebagai panelis dalam acara berkaitan PAS, bagaimanapun, beliau menafikan menyertai parti Islam itu. Beliau berkata walaupun beliau mengagumi ikon PAS Datuk Nik Abdul Aziz Nik Mat, beliau menegaskan tidak berminat menceburi politik. Dalam temuramah dengan *[[Harakah]]*, beliau berkata: "Saya bukan ahli PAS. Saya tidak terlibat dalam politik. Saya tidak tahu apa-apa tentang politik dan saya tidak membaca akhbar [untuk mengetahui tentang politik]. Saya hanya menjadi orang yang positif sejak saya kembali dari misi kemanusiaan di Syria."

Pada September 2017, anak sulung beliau, Puteri Nur Asyiqin Aziz, berkahwin dengan penyanyi nasyid yang juga anggota Devotees dan penyampai berita TV AlHijrah, Adi Akmal Sehrom. Beliau turut menyatakan rasa sebak kerana menikahkan anaknya sendiri. Pada 31 Ogos 2018, Aziz dan isteri dikurniakan anak kedua yang juga anaknya yang ketujuh.

Namun begitu, menurut sumber, Aziz telah bercerai dengan isterinya, Puteri Lily Lokman pada 6 Ogos 2023.

## Kolaborasi
Aziz mempunyai beberapa pelakon yang berlakon di dalam lebih daripada satu filem arahannya. **Saiful Apek** ialah pelakon yang kerap berkerjasama dengan beliau, muncul dalam 12 filem.

## Filemografi

## Anugerah dan pencalonan

## Rujukan

## Pautan luar

*